A casa cô de nèspoa

Opera letiaia in zeneise Doardo Firpo.

 A casa cô de nèspoa 

Ògni vòtta che emmo da passâ
rasente a-a casa vegia in vista a-o mâ,
- o mâ o l'è quæxi sempre pin de çê
con de scciummette gianche -
ricordemmo i amixi che son stæti
pe tanti anni in quella paxe, finn-a
che l'öa ch'a vegniva da-a Castagna
e a s'allargava à çerci in sciâ campagna,
comme a leva do scangio a l'é scattâ.

L'é stæto quande l'ùnico figgeu
co-i euggi pin de luxe o gh'é mancòu.
E allöa son andæti via, lontan
da-e muage di sò vegi,
portando chissà dove o sò magon.

E mi quello che ciù me fa pensâ
tornando à questi pòsti,
l'é vedde comme o tempo o l'allivella
tutti i eventi e comme o se sigilla
in sciô relitto ciù che l'ægua in mâ.

Coscì ritorna o sô ògni mattinn-a
à inluminâ a casa cô de nèspoa,
o fî de l'orizzonte in scî çimelli
e i bastimenti
che scàppan d'inte ramme comme oxelli. 

Categorîa:Conponiménti in lìgure